  Виталий Пронин К. Абрамовен люкиськонУдмуртиысь 100 полицейской туэ 2-тӥ феврале Дагестанэ кошкиз. Кузь сюрес вылэ потон азязы пиослы сӥзизы вал, ваньзы улэпкын мед берытскозы шуыса. Кык толэзь пала ортчиз-а, ӧз-а, Удмуртие шимес ивор кылӥськиз.Асьме пиосты Буйнакск городэ ыстӥзы. Татын соос воштӥзы Екатеринбургысь эшъёссэс. Нош 12-тӥ апреле 21 час котырын Буйнакск городысь 8 номеро школа котырын пуштэм куара кылӥськиз.- Ӵапак со вакытэ Удмуртиысь 8 кузя полицейскойёс, сюресъёсты эскерыса, ортчо вылэм, - шуиз Удмурт Республикая Югдурез утёнъя министерствоысь штабен кивалтӥсьлэн воштӥсез Дмитрий Некрасов. - Руль сьӧрын пукись вылӥ сержант Константин Абрамов интыяз ик быриз, вылӥ лейтенант Денис Сунцов, вылӥ сержантъёс Павел Степанов но Василий Шеин сӧсырмизы.Буйнакск котырын со вакытэ спецоперация мынэ вылэм. Угось кӧня ке нуналлы талэсь азьвыл та город котырысь Гимры черкогурт палан полицейскойёс куинь боевикез быдтӥллям. Куд-ог следовательёс малпало: бырем эшъёссы понна пунэмзэ берыктон ӧй вал меда та пуштон учыр? Удмуртиысь бырем но сӧсырмыны шедем полицейскойёс пумысен уголовной уж ӝутэмын.Секыт иворез Константин Абрамовлэн ӵыжы-выжыосызлы вераны оскемын вал Ижысь патрулья но постъя службаысь нимысьтыз батальонлэн 5-тӥ ротаысьтыз взводлы, ӵапак татын Константин службазэ нуиз. Суббота нуналэ, Дэри ёросысь Лудӟи гуртын улӥсь Абрамовъёс доры вуыса, Ижысь полицейскойёс паймиллям, капкаез нокин усьтымтэысь. Абрамовъёс гуртлэн тупал ульчаяз люкаськиллям вылэм, Костялэн ӵужаезлэсь ньыльдон уйзэ ортчытыны. Кисьтонэ лыктэмъёс ӝӧк сьӧры но пуксьыса вуттӥллямтэ, семьяез мукетыз секыт ивор зӥбиз.Константинлэсь мугорзэ вордскем гуртаз понедельнике ӝытазе вуттӥзы, нош ӵуказеяз соин люкиськон ортчиз Ижысь «Дзержинец» культура юртын. Егит муртэз берпуметӥ сюресаз келяны ветлӥзы шаерысьтымы вылӥ кивалтӥсьёс, ӵош ужась эшъёсыз, тодмоосыз но ӵыжы-выжыосыз.- Быдэс шаер, Дэри ёрос, Лудӟи гурт куректэ, - шуиз Дэри ёрослэн йырыз Михаил Четкарёв. - Костя вордскемын ужез гажась семьяын, эшъёсызлы со котьку но юрттэт сётыны дась вал. Пограничной войскоосын службазэ ортчытэмез бере улонзэ герӟаз югдурез утён удысэн. Бен, полицие ужаны лыкто тужгес дӥсьтӥсьёсыз, юн сямоосыз гинэ. Константин Абрамовлэсь нимзэ вунэтыны уг яра. Азьланяз малпаськомы Совхозной школалы егит полицейскойлэсь нимзэ сётыны, будӥсь пиналъёс тодазы мед возёзы аспал эшсэс.Югдурез утён удысын ужасьёслэн радазы Константин Абрамов кутэмын 2004-тӥ арын март толэзе, нош 2008-тӥ арысен выжтэмын вал Ижысь патрулья но постъя службае. Ас удыссэ умой быдэсъямез понна вылӥ сержант таукаронъёсын, «Милициысь отличник» гадьпусэн но Россиысь МВД-лэн 3-тӥ степенё «За отличие в службе» медаленыз пусъемын.Екатерина Николаевна но Егор Михайлович Абрамов кузпалъёс куинь пи будэтӥзы, Костя пичиез вал. Атайтэк но кузпалтэк кылизы 5 аресъем Илья пиез но Юлия кышноез.Буйнакск городысь больницаын катьяськемзы бере Денис Сунцов, Павел Степанов, Василий Шеин матысь дыре вордскем палъёсазы бертыны кулэ.Секыт ивор Удмуртие вуэм бере ик Удмурт Республикая югдурез утёнъя министр Александр Первухин Константин Абрамовлэн семьяяз вуылӥз. Оскытӥз, соосты уз вунэтэ, квартира висъямын луоз шуыса.Валентина КутузоваТуспуктӥз Николай Глухов Теги: Дагестан Дэри кайгу  